UREDBA KOMISIJE (ES) št. 1460/2003

z dne 18. avgusta 2003

o določitvi pravil za uporabo Uredbe Sveta (ES) št. 1260/2001 v tržnih letih 2003/2004 do 2005/2006 v zvezi s predvidenimi maksimalnimi potrebami rafinerij po oskrbi s surovim sladkorjem

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1260/2001 z dne 19. junija 2001 o skupni ureditvi trgov za sladkor [1], kakor je bila spremenjena z Uredbo Komisije (ES) št. 680/2002 [2], in zlasti člena 39(6) in drugega odstavka člena 41 Uredbe,

ob upoštevanju naslednjega:

(1) Člen 39 Uredbe (ES) št. 1260/2001 vsebuje določbe o zadostni oskrbi rafinerij Skupnosti, določenih v četrtem pododstavku člena 7(4) omenjene uredbe, in ukrepe, ki se uporabljajo v primeru preseženih predvidenih maksimalnih potreb rafinerij.

(2) Da se lahko upoštevajo določbe o predvidenih maksimalnih potrebah iz člena 39(2) Uredbe (ES) št. 1260/2001, je treba določiti ukrepe, ki jih izvedejo države članice za evidentiranje ustreznih podatkov, ki jih pošljejo Komisiji.

(3) Ukrepi, predvideni v tej uredbi, so skladni z mnenjem Upravljalnega odbora za sladkor -

SPREJELA NASLEDNJO UREDBO:

Člen 1

1. Za namene uporabe kazni iz člena 39(4) Uredbe (ES) št. 1260/2001, presežek predvidenih maksimalnih potreb pomeni skupno količino:

(a) preferencialnega sladkorja držav AKP-Indije, ki se uvozi na podlagi naslova II Uredbe Komisije (ES) št. 1159/2003 [3];

(b) posebnega preferencialnega sladkorja, ki se uvozi na podlagi naslova III Uredbe (ES) št. 1159/2003;

(c) CXL koncesijskega sladkorja, ki se uvozi na podlagi naslova IV Uredbe (ES) št. 1159/2003;

(d) surovega sladkorja, pridobljenega v francoskih čezmorskih departmajih;

(e) surovega sladkorja tarifnih kvot, odprtih za najmanj razvite države na podlagi Uredbe Komisije (ES) št. 1381/2002 [4];

(f) katerega koli surovega pesnega sladkorja, za katerega se uporablja člen 38(5) Uredbe (ES) št. 1260/2001;

ki se dejansko rafinirajo kot presežek predvidenih maksimalnih potreb, določenih s členom 39(2) Uredbe (ES) št. 1260/2001 oziroma znižanih na podlagi odstavka 5 omenjenega člena.

2. Pred 1. novembrom vsakega tržnega leta države članice iz člena 39(2) Uredbe (ES) št. 1260/2001 evidentirajo količino sladkorja, ki so ga v okviru preteklega tržnega leta rafinirale rafinerije iz člena 7(4) Uredbe (ES) št. 1260/2001, pri čemer se količine surovega sladkorja iz odstavka 1 pretvorijo v ekvivalent belega sladkorja.

Omenjena pretvorba se izvede, kot je določeno v točki II.3 Priloge I k Uredbi (ES) št. 1260/2001, in na podlagi dejanske polarizacije surovega sladkorja, ki jo državni organi po potrebi preverijo s polarimetrično metodo in stopnjo izrazijo na šest decimalnih mest natančno.

Člen 2

1. Države članice iz člena 39(2) Uredbe (ES) št. 1260/2001 pred 1. decembrom vsakega tržnega leta sporočijo Komisiji naslednje:

(a) količine sladkorja iz zgornjega člena 1(1), ki so se dejansko rafinirale v povezavi s preteklim tržnim letom, izražene z maso sladkorja v naravnem stanju in kot ekvivalent belega sladkorja v skladu z zgornjim členom 1(2);

(b) kakršno koli količino, za katero se je uporabila kazen iz člena 39(4) Uredbe (ES) št. 1260/2001.

2. Obvestila iz odstavka 1 se opravijo po elektronski poti z obrazci, ki jih Komisija v ta namen pošlje državam članicam.

Člen 3

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. avgusta 2003

Za Komisijo

Franz FISCHLER

Član Komisije

[1] UL L 178, 30.6.2001, --str. 1.

[2] UL L 104, 20.4.2002, str. 26.

[3] UL L 162, 1.7.2003, str. 25.

[4] UL L 200, 30.7.2002, str. 14.